
	Virksomhed – Challenger
	Roskilde Kongrescenter

	Præsentation til eventsite
	Roskilde Kongrescenter ligger i den tætte by på Møllehusvej og er omdrejningspunkt for konferencer, idræt, fester og større events. Kongrescenteret tilbyder i dag 750 gratis parkeringspladser, og råder over 13.500 kvm inkl. 4 haller, en restaurant og foyerområde.
Derudover yder Kongrescenteret facility-management på forskellige eksterne faciliteter: 
Himmelev Hallen, Himmelev Fodboldhus, Himmelev Badmintonklub, Vor Frue Sognegård, Målfeltet og Viby Hallen – i daglig tale Satellitterne. 

	Titel på udfordring
	Fællesskab & ejerskab

	Verdensmål 
	Verdensmål 3: Sikre et sundt liv for alle og fremme trivsel for alle aldersgrupper.
Verdensmål 12: Sikre bæredygtigt forbrug og produktionsformer.
Verdensmål 17: Partnerskaber for handling.

	Uddybet beskrivelse af problemstilling         

	I Roskilde Kongrescenter arbejder vi ud fra 4 bundlinjer: den økonomiske, den sociale, aktiviteter og den bæredygtige. Denne udfordring har et klart afsæt i den sociale bundlinje men med tråde direkte ind i den bæredygtige bundlinje.
Udover selve Kongrescenteret yder vi også facility-management på flere satellitter rundt omkring i kommunen. Disse faciliteter er også en del af denne udfordring. Både i Kongrescenteret og i satellitterne har vi mange forskelligartede arrangementer, og vi har derfor også mange forskellige typer brugere.
Målet er at skabe et fællesskab omkring de fysiske rammer, og give alle vores brugere og gæster en følelse af ejerskab over faciliteterne. At gå fra, at det er dem og os til, at OS inkluderer alle interessenter.
Udfordringen tager udgangspunkt i, hvordan vi kan videreformidle nogle af de udfordringer, vi har, for eksempel i forhold til harpiks-forbrug og i måden, hvorpå nogle brugere behandler omklædningsrum med videre. Se eksempler her. 
Hvordan får vi fortalt om vores udfordringer uden, at det bliver opfattet som en løftet pegefinger, og hvordan får vi derefter nudget vores brugere til at ændre adfærd?
Idéen er, at hvis vi kan give brugerne en følelse af ejerskab og et kærligt skub bagi, så vil adfærdsændringerne komme som en naturlig følge af det.
Hvordan kan vi eksempelvis vise både de økonomiske og bæredygtige omkostninger ved håndboldens harpiksforbrug uden, at det opfattes som skæld-ud? Men derimod på en måde, så det bliver taget godt imod, og målgruppen får lyst til at ændre adfærd, for at afhjælpe problemet?
Nøglebegreber: ejerskab, fællesskab, kommunikation, nudging, gamification

	Hvad har I selv prøvet i organisationen?

	Vi har tidligere mest prøvet en mere uhensigtsmæssig form for kommunikation: ”Hvis ikke, der ændres adfærd lukker vi for omklædningsrummene i en uge.” Det virker ikke i længden.

	Har andre prøvet at løse opgaven? 
	Nej

	Hvis alt er muligt, hvad skal løsningen kunne? (tænk stort)
	Ønsket er at få en skabelon/model/form, som vil være til at overføre direkte til andre af de kommunikationsudfordringer overfor vores brugere, som vi helt sikkert kommer til at støde ind i. Meget gerne noget let fordøjeligt, noget legende, noget der er let at gå til …

	Hvilke løsninger ønsker I ikke at få?
	

	Hvilke ideer, processer, teknologier forestiller I jer der skal i spil?
	Umiddelbart tænker vi, at kommunikation, nudging og evt. gamification – måske en app – er lige til højre benet – både ift. personale og gæster. Derudover kunne man forstille sig, at det også giver mening at tænke procesoptimering ift. adgang, tilgang og indretning af eksempelvis omklædningsrum, hvis det giver mening …

	Hvad er potentialet i en løsning?
	Potentialet ligger blandt andet i en forventet besparelse på vandforbrug, samt forbruget af rengøringsmidler og kemikalier i forbindelse med fjernelse af harpiks. Derudover er der en forventning om, at materiel generelt holder sig bedre, når det bliver behandlet ordentligt.

	Motivation for at deltage (bruges som citat på eventsitet)
	Forventer nytænkning på et gammelt problem – at der er nogle, der kan se nogle muligheder, som vi har haft svært ved at identificere og gøre brugbare i vores hverdag.

	Forventet outcome af processen
	En brugbar løsningsmodel – som vi kan overføre 1:1 til vores daglige arbejde.

	Til den rette løsning tilbyder vi  
	Til den rette løsning tilbyder vi test hos nogle af vores lokationer, et samarbejde på længere sigt og hjælp til skalering til andre lignende konstellationer. 

